SL Uradni list Evropske unije C 140/36

Tožba, vložena 19. aprila 2007 – Fuji Electronic Holdings in Fuji Electric Systems proti Komisiji

(Zadeva T-132/07)

(2007/C 140/61)

Jezik postopka: angleščina

Stranke

Tožeči stranki: Fuji Electronic Holdings Co., Ltd. (Kawasaki, Japonska) in Fuji Electric Systems Co., Ltd. (Tokio, Japonska) (zastopnika: P. Chapatte, P. Walter, Solicitors)

Tožena stranka: Komisija Evropskih skupnosti

Predlogi tožečih strank

Tožeči stranki Sodišču predlagata, naj:

— člen 1(g) odločbe v delu, v katerem je ugotovljeno, da je kršitev, ki se s to določbo očita družbi FEH, obstajala po septembru 2000, razglasi za ničnega;

— v celoti razglasi za ničnega člen 1(h) odločbe;

— člen 2(d) odločbe v delu, v katerem je ugotovljena solidarna odgovornost družbe FES za plačilo s to odločbo naložene globe, razglasi za ničnega;

— zmanjša globo, naloženo družbi Fuji; in

— Komisiji naloži plačilo lastnih stroškov in stroškov, ki jih je priglasila družba Fuji.

Tožbeni razlogi in bistvene trditve

Tožeči stranki sta v skladu s členom 230 ES vložili ničnostno tožbo zoper Odločbo Komisije z dne 24. januarja 2007 (zadeva COMP/F/38.899 – plinsko izolirane stikalne naprave – C(2006) 6762 konč.), na podlagi katere je Komisija ugotovila, da sta tožeči stranki tako kot druga podjetja kršili člen 81(1) ES in od 1. januarja 1994 dalje tudi člen 53 EGP v sektorju plinsko izoliranih stikalnih naprav (v nadaljevanju: PIS) s serijo sporazumov in usklajenih ravnanj, ki so zajemali (a) razdelitev trga, (b) dodelitev kvot in ohranjanje tržnih deležev, (c) dodelitev posameznih projektov PIS (prikrojevanje razpisnih ponudb) določenim proizvajalcem in prirejanje razpisnega postopka za te projekte, (d) določanje cen, (e) sporazume o razdrtju licenčnih pogodb z nečlani kartela in (f) izmenjavo pomembnih tržnih informacij. Podredno, tožeče stranke predlagajo znatno zmanjšanje naloženih glob.

Z odločbo je ugotovljena odgovornost družbe Fuji Electric Systems (v nadaljevanju: FES) za sodelovanje pri kršitvi od 15. aprila 1988 do 30. septembra 2002.

Vendar pa družba FES trdi, da ni sodelovala pri sporazumu ND in trdi, da ni bila vključena v prodajo PIS do 1. julija 2001, približno devet mesecev po tem, ko je družba Fuji Electric Holdings („FEH“) prenehala sodelovati v omejevalnem sporazumu. Z ugotovitvijo, da je družba FEH nadaljevala s sodelovanjem v sporazumu ND po sestanku japonskih članov, ki je potekal okoli septembra 2000, naj bi Komisija storila očitno napako pri presoji, zmotno naj bi uporabila pravo glede dokaznega bremena, zmotno pa naj bi uporabila pravo tudi v zvezi z enakim obravnavanjem.

Poleg tega družba Fuji trdi, da je ne bi smeli obravnavati kot solidarno odgovorno za udeležbo Japan AE Power Systems Corporation (v nadaljevanju „JAEPS“) pri omejevalnem sporazumu, ker ni bil sposobna izvajati odločilnega vpliva med JAEPS, niti ni bila seznanjena z njegovim domnevnim sodelovanjem pri omejevalnem sporazumu. Zato tožeča stranka trdi, da naj bi Komisija glede kršitve družbe FES storila očitno napako pri presoji.

Končno, družba Fuji trdi, da odločba pomeni očitno napako pri presoji v zvezi s trajanjem kršitve in odgovornostjo za domnevno kršitev JAEPS. Poleg tega naj bi Komisija nepravilno določila vrednost informacij, ki sta jih predložili tožeči stranki, s tem da je odločila, da ta ne utemeljuje zmanjšanja globe, naložene tožečima strankama, v skladu z Obvestilom o ugodni obravnavi. V zvezi s tem družba Fuji trdi, da bi se morale naložene globe bistveno zmanjšati.